“Ǎ mɔ̂n mod, é bod bálā bə́ bə̄gə́ bəzəzə̌ bəzambá bábán á mīńnə́m myábán étē, bə́ ngátə́le etɔá é dzóm yáyi bɔ̌ naa bə́ səm ósū wābán, yə mayi dzogě naa bə́ zu mə sílī mam ? 4Ńdɔ̄ hḿ, kɔ́bɔ́gɔ ai bɔ́, ó kad bɔ́ nâ: Éyə Ǹtondôbə Zambá ā kɔ́bɔ̄ ná: É mod ósə yǎ ndá Īsraɛ̂l, á bəgə́ bəzəzə̌ bəzambá bóé á ńnə̄m wóé, ngə́ ényɔ́ ā tə́lē é dzóm yábɔ nâ á ku á ńsə̄m ósū wóé, ngə́ ā sɔ́ naa a zu yén profɛ́d, mǎmēn, Ńtondôbə mayi nyé yalan, ású abuí bəzəzə̌ bəzambá bóé, 5nə́ mə́ dúgan bi ndá Īsraɛ̂l á ńnə̄m, ḿból bə́ ngákə ma oyǎb, ású bəzəzə̌ bəzambá bábán. 6Asú tē, kadá ndá Īsraɛ̂l nâ: Éyə Ǹtondôbə Zambá ā kɔ́bɔ̄ ná: Dúgán zu, lúmán bəzəzə̌ bəzambá báán mvús, vǎn məsú máán á bə̄bə̂ bə́ mam báán bə́sə. 7Amú é mod ósə yǎ ndá Īsraɛ̂l, ngə́ ńdzín ósə a tɔá á Ísraɛ̂l, ngə́ ā kân ai ma nə́ a fudi bəzəzə̌ bəzambá bóé á ńnə̄m wóé, ngə́ ā tə́lé étɔá bəbə̂ bə́ mam bóé ósū wóé, ngə́ ā kə́ yén profɛ́d naa á zu ma síli mam ású díé, mǎmēn, Ńtondôbə, māyī nyé yalan. 8Mayi vəŋan ású dámā ábə̄ mod tě, mayi nyé nɔŋ anə́ mvuluná, anə́ ńkaná, mayi nyé vaa á zāŋ ayɔŋ dáma, eyɔ̌ŋ tē hḿ myāyi yə̌m naa mǎ mə̄ nə́ Ńtondôbə. 9Ńdɔ áfə, ngə́ profɛ́d ā dzōgé naa bə́ wɔn nyé, ǎ ngakúli bibúg, á yə̄mə́ hḿ naa ma, Ǹtondôbə, mǎ mə̄ ngáwɔnɔ́ profɛ́d tě; mayi sám wɔ́ wámā á nyɔ́l dzīē, mə vǎ fə̄ nyé á zāŋ ayɔŋ dáma Ísraɛ̂l. 10Bâyi bəgə m̀bəgə yā mīǹsə́m myábán; ákyāí ńsə́m é mod a hə́ zu sílī mam ó nə́, éyə̄ fə ǹsə́m profɛ́d wáyi bɔ̌ nālá. 11Abǒg tē hḿ Ísraɛ̂l ǎ yǐ kīg fə bǎd dzáŋ óyǎb ai ma, təgě fə bǎd bɔli nyémēn ai bəbə̂ bə́ mam bóé, bâyi bɔ áyɔŋ dáma, maa mə́ ńtɔ̄á Zāmbá wābán, Ǹtondôbə Zambá énye a kɔ́bɔ̄.